text:
Ti conti il Vaiont
Un percors par tignî impiât un ferâl suntune des tragjediis plui grandis provocadis dal om e par passâ il testemoni de memorie aes gnovis gjenerazions, intune vision che si slargje a plui dissiplinis e che e nas propit de peraule “VAJONT”: VAL, ALAGÂ, JESSI, ORLOI, NEGLIGJENCE, TESTEMONEANCE.
INCUINTRIS FORMATÎFS PAI INSEGNANTS
Joibe ai 14 di Otubar dal 2021 des 5 daspò misdì aes 7 di sere
VAL
Il Cjanâl da la Ciline, intal so jessi di crets e di boscs, al rivoche di savês platâts inte nature e di peraulis de forme antighe. Adun cun Antonio Cossutta, gjeolic e vuide dal Parc naturâl des Dolomitis furlanis, Aldo Colonnello, fondadôr dal Circul culturâl Menocchio, e Franco Giordani, cjantautôr, o discuvierzarìn sedi i aspiets morfologjics e gjeologjics, sedi chei linguistics e musicâi di cheste zone dal Friûl.
Joibe ai 21 di Otubar dal 2021 des 5 daspò misdì aes 7 di sere
ALAGÂ
Paolo Paronuzzi, de Universitât dal Friûl, nus mene daûr des cuintis par mostrânus cemût che e je stade tirade sù la dighe e la dinamiche dal incident. Cun Antonio Cossutta o larìn invezit a cognossi lis propuestis didatichis dal Parc des Dolomitis furlanis.
Joibe ai 28 di Otubar dal 2021 des 5 daspò misdì aes 7 di sere
JESSI
Jessi prime e jessi dopo: la dighe come cicatrîs te memorie.
In gracie dal progjet “Ti rivedrò con gli occhi della memoria”, la associazion “Ecomuseo Vajont” nus puarte ae scuvierte dai borcs sdrumâts de violence de aghe. Italo Filippin e Renato Migotti, invezit, nus contin ce che al à significât il disastri pes comunitâts che a vivevin te val e cemût che la lôr vite e sedi cambiade par simpri.
Joibe ai 4 di Novembar dal 2021 des 5 daspò misdì aes 7 di sere
ORLOI
Fulvio Comin, gjornalist e autôr di “Vajont: il giorno dopo”, al puarte indaûr lis speris dal timp intune croniche dai events di chê volte e de diaspore dai abitants di Nert. Cul fumetist Paolo Cossi o larìn a viodi cemût fermâ i moments su cjarte par podê contâju ai nestris fruts in gracie de tecniche dal fumet.
Joibe ai 11 di Novembar dal 2021 des 5 daspò misdì aes 7 di sere
NEGLIGJENCE
No dome Vaiont: cuant che no si vûl imparâ la lezion. Cun Paolo Paronuzzi, de Universitât dal Friûl, o lin a scuvierzi altris disastris ambientâi causionâts dal om intal passât, in dì di vuê e, magari cussì no, ancje tal avignî. Carla Barnaba e Chiara Scaini, dal Centri di Ricercjis Sismologjichis dal Istitût Nazionâl di Oceanografie e di Gjeofisiche Sperimentâl di Triest, nus presentin il rûl de scuele e de ricercje inte moderazion dai risis, cu lis esperiencis pratichis in Friûl Vignesie Julie.
Joibe ai 18 di Novembar dal 2021 des 5 daspò misdì aes 7 di sere
TESTEMONEANCE
La memorie tant che modon pal avignî. L’impegn dal museu “Longarone Vajont – Attimi di Storia” par tignî vîf il ricuart di ce che al è sucedût e passâ il testemoni aes gnovis gjenerazions.
Cun di plui, e ven presentade une propueste di sperimentazion didatiche cun sîs unitâts didatichis pes classis III, IV e V de primarie, par cure di Linda Facini, Tamara Pozzebon e Anna Zossi, e dôs pe secondarie di I grât, par cure di Donatella Bello.


c: text/html

text:
– Mame, doman a è Sante Lussie!
– Prin di dut mostrimi il cuader, e dopo cenât a metin fûr da la puarte mieç seglot di aghe, un miluç e un piç di fen e a picjìn une cjalce sul barcon e dentri la tô letarute. Fasìn sveltuts cussì dopo si lavìn e a nin drets a durmî.
La mame di Matilde e met fûr de puarte ancje doi mandarins… e tal doman e cjatarà un biel regâl…
– jo mame i lassarès ancje un pôc di mignestron … o se no chel toc di formadi chi…
– Al mus no i plâs el formadi, e il mignestron lu mangjarìn doman a cene.
– Mame le âtu mai viodude tu Sante Lussie?
– Mi contave la none Anute che une volte di une gnot di burlaç el barcon da la sô cjamare sbatint cul aiar le a sveade e cjalant di fûr in sfrese le a viodude vignî indevant planc a planc, tignint el mus pe cjavece… mi contave che a veve i çucui fruiâts e ator dal cuel un biel façolet plen di stelutis…
– Cui led?
– No usavin in chê volte.
– E vevie ancje i regâi?
– Doi sacs plens! Ju puartave el mus e un biel sac lu puartave jê su la schene.
– A ce ore passie mame?
– Tal mieç da la gnot, cuant che i fruts a son a durmî.
– Jo no ai sun mame
– Se je a viôt une lûs piade o se el frut nol duâr no si ferme
– E se un al fas fente di durmî?
– Si acuarç subit.
– A Gloria Sante Lussie l’an passât i à puartât un “tablet” e a Lorenzo une “console”.
– S’al ves di plovi o neveâ si ruvinin chei struments li, Sante Lussie a preferìs puartâ el necessari… a ti larès ben un pâr di scarpis di gjinastiche che mi parin malmetudis.
– A ti mame ce ti ae puartât Sante Lussie?
– El plui biel regâl a ere une pipine fate cui scampui, el plui brut regâl un toc di cjarbon par vie che ai rispuindût mâl a mê mari, propite chê sere li. A jere miserie,
– Contimi ancjemò mame,
– Nin chi tal braç alore cussì ti tai lis ongulis… une volte ai ricevût un biel astuç di len, a vevi propit bisugne cussì ai metût dentri i lapis, la gome, i penins, el spicelapis, ducj i mei compagns lu cjalavin cun maravee. Tal doman a scuele a jere une fieste, ognun al contave ce che al veve ricevût. Chel che al veve ricevût el cjarbon si vergognave parcè che al risultave di no sedi compuartât ben in famee.
– Ce ore ise mame?
– A son dîs e tu a chê ore chi tu saressis za tal jet…. mi visi ancje che une volte gno pari tornant cjase tart e a scûr si jere inçopedât tal seglot, ribaltade la aghe si jere glaçade e nô fruts tal doman a sgliciavin sul pedrât.
– Mame, ise vere che el nono al veve un mus cjase sô?
– Lu tignivin par tirâ el cjar e lavorâ in campagne. Si clamave Tilio. Mi plaseve puartâi i civons, cualchi toc di pan dûr o une patate cuete tal bevaron. Lui alore al slungjave el cuel e io mi fermavi par cjalâlu roseâ.
– E dopo mame?
– Sul cjâr gno pari mi tignive tal braç e ogni tant mi dave lis redinis in man e io alore stiçavi Tilio a cori, movint lis redinis a scjas. Par fermâsi bisugnave disi “oop” e tirâ lis redinis, invezit par dâi el via tu vevis di di “Gjee”.
– Poie el cjâf su la mê spale… siere i vogluts ch’a son clops.
– Contimi ancjemò mame.
– Cuant ch’a tornavin dal cjamp gno pari i deve di bevi a Tilio tal seglot e ancje un pataf ta lis orelis cence fai mâl. Lu puartave subit ta la stale, soredut cuant che al sudave.
– E dopo mame?
– Ogni tant i spazolave el cuel e la schene par gjavâ el pêl mat e Tilio al steve fer, sigûr content, cussì mi pareve.
– Mame… mi pice la schene…. però no parsore i vistîts, mi plâs par sot.
– Tu sês ancje tu un biel mussut cuant ch’a no tu as voie di lâ a scuele o cuant ch’a tu ritardis di fâ i compits
– Ce biel mame la tô man cjalde.
di Gaetan Cogôi

robotstxt: allowed

filter: keep


text:
La niçule
O ai il terôr da lis niçulis.
No stoi cjacarant di niçulâsi, intindìnsi. Chel no mi passe nancje pal cjâf. E je propit la niçule ca mi spaurìs. Cun lis sôs cuardis picjadis, ca si movin insiemit come un binari dismenteât, copât da l’aiar, mi puarte simpri a pensâ al timp cal passe e a la muart. O ai cussì pôre ca no rivi nancje a movimi, cuant che viôt une.
A disin ca sedi une metafore de vite, la niçule. Si va su… si va ju… Sigûr, o pensi. Àn reson. Ma intant ch’a pensi cussì za mi ven tal cjâf che la metafore sedi un’altre.
La niçule si ferme. Simpri.
Par chel no voi mai tai zardins publics o ta chês fameis la che àn fruts. Plui di cualchi volte a mi è sucedût ti tacâ a cori di bot e sclop, nancje ca mi stes colant un arbul sul ju pe schene.
Jo lu sai, soi sigûr, ch’al è un moment, cjacari di un secont o doi, la che je si ferme. E soi sigûr, no sai parcè, che pal voli ch’al viôt che fermâsi, la vite e je finide.
Fin cumò o ai vût cûl, e no mi è mai capitât. Ma ancje sa stoi simpri atent, no rivi a fâ di mancul di pensâ, che chel fermâsi al podarès jessi platât dapardut.
Parcè? Voaltris no pensaressiso compagn?
Comments
-
25 Luglio 2008
finalmentri tu sês tornât, par fortune che al è http://macoragregador.blogspot.com/


text:
Il mont animâl che o vin dulintor di nô, juste fûr de puarte di cjase, al è simpri plen di sorpresis. No sai a trops di voaltris che ur sedi capitât di viodilu e pûr, se no vivês masse distants de campagne, il protagonist di vuê dal sigûr al varà talpetât vie pe gnot pôc lontan dai vuestris barcons.
Il tac european (Meles meles) al è un animâl pardabon curiôs. Par vie dal so caratar un pôc straneôs nol sucêt tant dispès di viodilu, e pûr des nestris bandis al è, insiemi cu la bolp, il carnivar plui presint (carnivar in sens tassonomic, in realtât al à guscj alimentârs avonde svariâts...).
Al è un architet rafinât; di fat al destine une vore di timp a sistemâ e a netâ in maniere meticolose la sô cove, e al è impegnât dispès in progjets di ampliament. Ciertis covis a puedin vê ancje un centenâr di agns, stant che a son ocupadis di diviersis gjenerazions.
La cove plui grande in assolût che e je stade cjatade e veve 130 jentradis e 50 stanziis, par un totâl di cuasi un chilometri di galariis. In cheste regje soteranie a jerin a stâ une ventine di tacs (o sin daûr a fevelâ di Guinnes dai primâts, di norme lis costruzions a son plui modestis!). Cundut che no si puedin definî animâi sociâi (si movin e a cjacin prin di dut bessôi), al è interessant cemût che chescj mustelidis a condividin i lôr ripârs cence barufâsi. Intal stes timp però, il rivâ di un tac estrani al sarès refudât cun fuarce. Cuâl isal alore l’element discriminatîf? Cui puedial jentrâ e cui no? Ogni cjase e à il so odôr (lu podìn dî ancje des nestris cjasis: cui no si visial dal odôr de cjase de none?!), e la stesse robe e vâl pes covis dai tacs. Ogni singul animâl, di là dal so odôr tipic, individuâl, al cjape sù cul timp chel de cove che al frecuente; chest odôr al devente pardabon une marche olfative pai condomins. Un tac che al reste masse a dilunc lontan di cjase al è in pericul di pierdi l'“odôr dal clan” e di jessi parat fûr cuant che al torne dongje.
Lis covis, in cualchi câs, a puedin trasformâsi ancje in “condominis multietnics”: al è stât verificât che la bolp rosse e aprofite, in cualchi câs, di une part de cove dal tac. Plui che une convivence, in chest câs e je une tolerance mutualistiche: di une bande la bolp e pues aprofitâ di une pulizie costante de abitazion, di chê altre il tac al rive a scrocâ ogni tant cualchi vanzum de mangjative puartade te cove (in pratiche la storie de mê vite di apartament, cuant che o jeri ae universitât).
Aromai e je la Vierte, e intal intric di cjamaris e galariis, in chestis setemanis, a son nassûts i prins piçui tacs: a son come luianiutis, ducj spilucâts e grancj tant che une pantiane, che intal zîr di pocjis setemanis a somearan “bandîts” ninins e taronduts, cui voi mascarâts. Jessint animâi monogams, i gjenitôrs, di an in an, a curin la fiolance cun grande cure e atenzion, fiolance che e reste cun lôr fin ae Sierade daspò. Cheste stabilitât familiâr aparente e je vuastade però di moroseçs segrets. Al pâr che, in chestis cubiis consolidadis, la fedeltât dal mascli e sedi cierte, intant che la mascje e je solite intratignîsi ancje cun tacs “vedrans” che a frecuentin la zone. Analisis gjenetichis a àn mostrât, di fat, che plui o mancul la metât dai piçui parturîts di une singule mascje no son fîs dal propri compagn “uficiâl”. Cemût che si use dî: Mater semper certa est, pater numquam!!!


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Judiz
Cjapitul 7
I JUDIÇS
Gjedeon
Si prepare la batae
7 1 Jerub-Baal, ven a stâi Gjedeon, al jevà a buinore insieme cun dute la int che al veve daûrsi e al vignì a campâsi a Carod; il cjamp di Madian al jere disore dal so, abàs de culine di More, te plane. 2 Dissal il Signôr a Gjedeon: “Tu âs masse int daûrti par che jo o meti Madian tes sôs mans. Israel al sarès bon, dopo, di ingloriâsi a damp gno e di vantâsi: Mi soi deliberât cu lis mês mans! 3 Dîsii partant cussì al popul, che al sinti ben: Chel che al à pôre e che i clopin i genôi, che al torni indaûr e che al stedi a cjalâ de mont di Galaad”. Vincjedoimil di lôr a tornarin indaûr e int restarin dismil. 4 Dissal il Signôr a Gjedeon: “Culì and è ancjemò masse! Fâsiju lâ ad ôr da l’aghe e li tai met jo a lis provis. Chel che ti disarai jo: Che al vegni cun te, chel al vignarà cun te. E ogni om che ti disarai: Chel nol à di vignî cun te, chel nol vignarà gran”. 5 Alore Gjedeon al fasè dismontâ jù il popul fint ad ôr da l’aghe e il Signôr i disè: “Ducj chei che a laparan l’aghe cu la lenghe, come che al leche il cjan, tu ju metarâs di une bande e chei che si ingenoglaran par bevi tu ju metarâs di chê altre”. 6 Chei che a beverin cjapant sù l’aghe cu lis mans a forin in tresinte. Ducj chei altris par bevi, si jerin ingenoglâts. 7 Alore il Signôr i disè a Gjedeon: “Al è cui tresinte oms che a àn lapade l’aghe che jo us salvarai e che ti metarai Madian tes tôs mans; chei altris che a tornin ognidun cjase sô”. 8 A cjolerin la mangjative de int e i lôr cuars, po Gjedeon al mandà indaûr ducj i israelits ognidun te sô tende, tignintsi dome i tresinte. Il cjamp di Madian al jere plui bas dal so, te plane.
Il sium dal madianit
9 In chê stesse gnot il Signôr i disè a Gjedeon: “Jeve sù, va jù tal campament, che tal met tes tôs mans. 10 Par altri, se tu âs pôre a lâ jù, va tal campament cun Pure, il to famei. 11 Scolte ce che a disin: tu ti sintarâs rinfrancjât e tu ti butarâs cuintri dal campament”. Sicheduncje al lè jù cul so famei Pure fintremai li che a scomençavin lis postazions dal campament. 12 Madian, Amalec e ducj i fîs dal Orient a jerin distirâts tal plan; and jere tancj che a semeavin zupets e i lôr camêi no si rivave adore di contâju, precîs dal savalon che al è su la rive dal mâr. 13 Gjedeon al rivà e ve che un om i stave contant un sium al so compagn. Al contave: “Viôt ce sium che o ài fat: une pete di pan di vuardi e rodolave tal campament di Madian; rivade dongje de tende, le pocà e le butà dute sotsore”. 14 I rispuindè il compagn: “E pò jessi dome la spade di Gjedeon, fi di Joas, israelit. Diu i à consegnât tes sôs mans Madian cun dut il campament”. 15 Finît di scoltâ il sium e ancje ce che al voleve dî, Gjedeon si butà cu la muse par tiere, po al tornà tal campament di Israel e al disè: “Movêtsi, che il Signôr us à metût tes vuestris mans il campament di Madian!”.
La vitorie di Gjedeon e je un regâl dal Signôr
16 Alore Gjedeon al dividè i siei tresinte oms in trê schiriis. Ur consegnà a ducj cuars e vâs di crep çondars, cuntune torce dentri dai vâs. 17 Dissal: “Cjalaitmi me e fasêt compagn di me. Cuant che o sarai rivât là che al scomence il campament, ce che o fâs jo o vês di fâlu ancje vualtris. 18 Jo o sunarai il cuar, jo e ducj chei che a son cun me; alore ancje vualtris o sunarês il cuar torator dal campament e o berlarês: Pal Signôr e par Gjedeon!”. 19 Gjedeon e i cent oms che al veve daûrsi a rivarin li dal campament propit cuant che e scomençave la vilie di miegegnot e che a vevin a pene metudis lis vuaitis; a sunarin il cuar e a romperin i creps che a vevin in man. 20 Alore lis trê schiriis a sunarin il cuar e a romperin i creps: cu la man çampe a brincarin lis torcis e cu la drete i cuars par sunâ e a berlarin: “La spade pal Signôr e par Gjedeon!”. 21 Si fermarin salts ognidun te sô place torator dal campament. Alore il campament al deventà dut un sbulium e, petant berlis, i madianits le tovarin. 22 Biel che i tresinte oms a sunavin il cuar, il Signôr al fasè in mût che, in dut il campament, ognidun si butàs cuintri dal so compagn. A scjamparin ducj fint a Bet-Site, des bandis di Zerere, fin su la rive di Abel-Mecole, in face di Tabat.
23 I oms di Israel si derin dongje, Neftali, Aser e dut Manasse, e ur corerin daûr ai madianits. 24 Gjedeon al mandà par dute la mont di Efraim i mes a visâ: “Vignît jù incuintri a Madian e cjapait ducj i vâts fint a Bat-Bare e al Gjordan”. 25 A cjaparin presonîrs i doi caporions di Madian, Oreb e Zeeb: a coparin Oreb tal cret di Oreb e Zeeb te strete di Zeeb. I corerin daûrji a Madian e i puartarin a Gjedeon, di là dal Gjordan, i cjâfs di Oreb e di Zeeb.
Notis:
- 7,22 - O vin culì un altri spieli de vuere sante: i israelits no àn di batisi, parcè che al pense il Signôr a fâ talonâ i nemîs.
- 7,25 - Oreb “il corvat” e Zeeb “il lôf”.


text:
Libri di Levitic
Il Libri di Levitic al è il tierç libri dal Pentateuco. Il non al salte fûr dal grêc "Levitikòn" da Setante e zontraviers il "Levitucs" de Vulgade latine.
Il non al è just parcè che al conten in prin lis regulis dal sacerdozi levitic.
Come ducj chei altris libris dal Pentateuco al è stât scrit di Moisès dongje dal 1500 a.c.
Contignût
A si cjatin lis leçs sui sacrificis, ufiertis par la colpe e par i pecjâts A vegnin specificâts i sacrificis sanganâts (di nemâi) e no sanganâts (di cereâi) Si lei ancje dai provediments par l'insediament dai predis. A si cjatin ancje i precets par lis fiestis.
Utilitât
Al è di grant jutori par i cristians di vuê. Al è un jutori par agradî l'Idiu e i soi atribûts e il mût cun cui Lui al trate lis sôs creaturis. Oltri lis Leçs, Levitic al declare "principis" che a son simpri valits. Che al sedi valit lu dimostre ancje il fat che Jesus e i soi apuestui i fasin spes riferiment.


text:
Al è un apontament che di cualchi an nus compagne e che al è simpri stât l’event di Contecurte plui partecipât e spietât. Il Contecurte Day. La prime edizion e je stade aromai tal 2016, a Listize, e no savevin ancjemò cemût gjestî ben la robe. O cjatais un struc di dut ce che al è sucedût ta chê volte inte pagjine in cjar e vues, come simpri. La edizion dal 2020, stant lis limitazions e lis sieriduris, le vin fate sul web, e lu vin clamât CovidCurte Day, e ancje se e je vignude une vore ben, no si pues dî che e sedi stade une edizion normâl. A noaltris nus è simpri plasût lâ a lei lis contis “dal vîf”, denant de int, cu la idee che la “conte curte” e je une forme leterarie che in Friûl e à il so valôr, saltant fûr des stalis e des bocjis sdenteadis dai vielis.
E par chest an, stant che l’infet nol è finît e anzit, o sin sigûrs che cu la stagjon pene rivade al larà cressint, meti adun un event avonde in grant al è un pôc une scomesse, ma in gracie de int vacinade e dal green pass, che al permet ancjemò di podê fâ spetacui invezit che stâ sierâts, o vin decidût di scometi e di fâ istès l’event, o almancul provâ a meti adun la robe, sperant di no spostâ dut sul web, che par chel si è simpri in timp. Insome… la gnove e je cheste: IL CONTECURTE DAY 2021 SI FASARÀ!
E clare, no je une sorprese, stant che o vês bielzà viodude la locandine che e pant il puest (Codroip, inte sale Abaco, in Corte Italie, vie IV Novembar, 19) e il cuant (sabide ai 30 di Otubar, tor 6 di sere). Ma no sin achì dome par pandi la gnove, ma par une robe plui impuartante: LIS CONTIS!!! Eh, sì, parcè che insome… par fâ un Contecurte Day, la robe che e covente di plui a son lis contis, si che duncje, chest messaç al va a ducj i contecurtârs, parcè che e je vignude la ore di scrivi une biele conte… di Pôre!
Il teme di chest Contecurte Day al sarà propite chest, lis contis di pôre, e miôr ancjemò se a tirin fûr la pôre nostrane, chê su lis tradizions de Vilie dai Sants, che a son une vore, o lis figuris dal nestri folclôr, come lis aganis, i sbilfs, i maçarots, la gjate marangule e vie cussì… Ma di cheste bande cuissà che no rivedi cualchi sorprese propit achì su la osterie.
LIS REGULIS PAR PARTECIPÂ AL PÔRECURTE DAY 2021 COME CONCORINTS a son facilis. Mandaitnus une conte inte solite maniere (ven a stai par pueste eletroniche a contecurte@gmail.com) che e sedi (par scugnî) plui curte di 2000 batudis, spazi comprendûts, a scomençâ di cumò e dentri dal 20 di Otubar. Il teme al è clâr, ma se o volês cjapâ ispirazion, su la nestre osterie baste fracâ il tag “gjenar di orôr” e us saltin fûr desenis e desenis di contis di pôre di lâ a scrutinâ. L’Ostîr in persone al selezionarà lis miôr 12 contis rivadis (sperant che a rivin almancul 12, insome) che a deventaran protagonistis de serade e a saran letis, in maniere dal dut anonime, dai nestris letôrs intune sfide dulà che il judic al sarà il public in sale. Come che o savês, te nestre competizion, e je la conte che e va a barufâ cun chês altris, e no l’autôr, par chest dome l’Ostîr al savarà cui che al à scrit ce robe, e lu disvelarà dome ta chê sere.
Par vignî al Pôrecurte Day e je conseade la prenotazion che si pues fâ scrivint une mail a contecurte@gmail.com opûr cuntun messaç WhatsApp al numar dal Ostîr 328_0665261
Nus pâr di vê dite dut, ma par ogni domande o sclariment, domandait dut chi sot tai coments, o te pagjine facebook, come simpri. Noaltris o tachin a pensâ a lis robis tecnichis, e voaltris… SCRIVEIT!


text:
A scuele, l’inzegnîr di eletrotecniche al veve il balin des unitâts di misure e ogni volte che al clamave fûr, ae lavagne, il scalognât di turno, al tacave a messedâle. Cuale ise la unitât di misure de tension eletriche? Il volt. E parcé le àno clamade cussì e no, magari, pierino? Par visâsei di Alessandro Volta che al veve inventade [...]
Tag: Franco Vigo
«Al è pront di gustâ Isaac, nin cjase! Moviti! E alore? Vegnistu o no vegnistu, che la mignestre si disfrede! Prove tu, che tu sês so nono, a clamâ chel cjastron!»«Porco fûr! Rivistu o no rivistu? Jere ore! Se âstu scuviert cul stâ dute le matine a pierdi timp tal broili?»«Pal moment o pues nome dî, cun sigurece, che i [...]
Anute si veve maridade cun Carmelo, un bassarûl, e, lant cuintri curint, e jere lade a vivi in Umbrie. Lavorant, ducj i doi, intune fabricute di creps, a jerin rivâts a sparagnâ par podê gjoldi dîs dîs di vacance. Vûstu par contentâ la femine, vûstu par tornâ a viodi i lûcs dulà che al veve fat il militâr, Carmelo, cul [...]
A scuele o vevi studiât le sucession di Fibonacci e no viodevi le ore di cjacarâ cun barbe Toni par cognossi le sô opinion sui cunins. Barbe Toni al jere un vieli gno vicin di cjase che al tirave indenant cu la minime e che al tarondave cu la verdure dal ort e i nemai dal curtîl: une dozene di [...]
Fido, il vecjo cjan de contesse, al veve tacât a butâ fûr tôr lis cinc di matine. Aes nûf de vilie di Nadâl al jere za muart dongje il so cuzo. Par vie des fiestis, te vile nol jere nissun famei e la contesse, che e viveve di bessole, dopo che il cont le veve molade par une zovine plene [...]
Pieri, di lavôr, al veve fat il camionist dute la vite. Sù e jù pes stradis d’Italie, fintremai tal Meridion. Di dì, di gnot e, salacor, ancje di sabide e domenie che lui al podeve cori parvie che al puartave mangjative deteriorabile. Rivât a lâ in pension, al veve decidût di gjoldisi, tal cuiet, la sô cjasute e, di jê, [...]
Mê none mi contave che, une volte, di furlans studiâts no jerin tancj e i mestris a vignivin sù dal Meridion. Gno barbe Nello, in prime elementâr, al veve une mestre siciliane e al faturave une vore par capîle, tant che jê, par judâlu tai compits par cjase, e scugnive dispès disi di lâ a cjatale par fâsi tornâ a [...]
Rivade le ore da vendeme, barbe Vigji si veve fat prestâ, di Turo, un brentiel. Lu veve fat poiâ tal sotpuarti dal so curtîl, su cuatri çocjis di pôl, e lu veve jemplât di ue. Tal doman, come in peraule, al jere rivât il nevôt, di cuindis agns, a folcjâle cui pîts. A Vigji no i restave che tignî sot [...]
Di piçul o jeri a stâ framieç dai cjamps intun cjasâl dulà che vivevin pocjis fameis ma di chês bielis di une volte, plenis di fruts. Par menânus a scuele, a Malisane, che jere a trê chilometros di strade, al faseve servizi un biroç, cul telo narançon, precîs di chei dai pionîrs dal Far West. Framieç lis stangjis, il Moro, [...]
Vuê mi soi dismot cun chê di gambiâ il vanzeli: cjapìn le parabule dai talents. Ta le visitu? Il paron, ch’al veve di partî, al clame i soi trê servidôrs e, secont le lôr capacitât di vore, al dà fûr vot talents. Al prin servidôr i lasse cinc, al secont i lasse doi e al ultin i mole nome un. [...]


text:
Stât
Il stât al è un concet che al si cjate in plui cjamps; tal specific, in chel de gjeografie, tant che entitât juridic-politiche e in chel de chimiche, intal sens di stât de materie. Di seguit a vegnin aprofondîts i doi significâts:
Stât come ordinament juridic politic[cambie | modifiche il codiç]
Il Stât al è un ordinament juridic politic che al à il podê suntun precîs teritori, su la int che aì e je a stâ, cun ducj i mieçs a sô disposizion. Il Stât al è duncje une entitât dal teritori, al à un teritori che al sta sot dal so podê.
A la peraule Stât si riferissin doi concets difarents:
- Stât comunitât: popul, clamât ancje "Stât nazion".
- Stât guvier: cul monopoli de fuarce, che al oblee al rispiet di regulis.
Seont la definizion dal storic Charles Tilly: «Une organizazion che à il control de popolazion che je a stâ su chel teritori e je un stât cuant:
- che no si po confondi cun altris organizazions che a son presintis sul stes teritori;
- al è autonom;
- al è centralizât;
- lis sôs parts a son, in maniere fuarte e tal timp, coordinadis une cun chê altre».
Si cjacare di Stât democratic, cuant che al sta su cul consens dai citadins e Stât dal benstâ (welfare state), cuant che al cîr di vê il stes grât di benstâ par ducj i soi citadins cence nissune distinzion, e lôr contents i dan il lôr consens e la legjitimazion.
Concezion catoliche dal Stât[cambie | modifiche il codiç]
Daûr de Dotrine sociâl de Glesie catoliche, il Stât al à di rispuindi a chescj ponts:
- Sburtâ a la convivence civîl
- Garantî la justizie
- Cirî il ben di ducj, de comunitât e no di nome une sô part
- Garantî lis justis libertâts dai individui e sociâi
- Vê a cûr la libertât religjose e i dirits de Glesie.
In fisiche e in chimiche[cambie | modifiche il codiç]
In fisiche e in chimiche, il stât de materie (o nome "stât") al è une forme de materie che al mostre la situazion di un sisteme chimic fisic diferent di un altri. Con Stât de materie si intint une classificazion daûr convenzion dal Stât di agregazion de materie secont des proprietâts mecanichis.
Te storie a vegnivin cjatâts trê stâts: solit, licuit e gassôs.
- Intal stât solit lis moleculis (o, a secont dai câs, i atoms) che componin la materie a son peats jenfri di lôr e formin un reticul cristalin rigjit o une struture amorfe isotrope. I solits a son no comprimibii e a àn une lôr forme proprie.
- Intal stât licuit lis moleculis a son peadis nome in maniere debule e, a son libaris di scori une su chê altre. A àn un volum ma no une lôr forme.
- Intal stât gassôs lis moleculis a agissin tra di lôr in une maniere debule e a si movin di bessolis une di chê altre doprant dut il volum che àn a disposizion. A son duncje che si puedin comprimi e no àn une forme lôr pèroprie.
A son ancjemò manieris fûr di chês pene definidis. Ad esempli il plasme al sta fûr di chê classificazion, e a ‘ndi è altris che a saltin fûr nome in condizions particolârs di temperadure e pression come plui tipis di glace, il stât superfluit chel supercritic, coloidâl e i cristai licuits.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
Intervents di pre Tonin Capellari par cont di GLESIE FURLANE te cunvigne "BIBIE: 25 AGNS DOPO. CELEBRAZION DAL INOVÂL DI PRESENTAZION DE SACRE BIBIE PAR FURLAN" e di pre Romano Michelotti sul "Messaggero veneto" ai 14 di novembar dal 2009
14 di Novembar 2009
Vinars ai 13 di Novembar a lis 11.00 tal Salon dal Consei in palaç Belgrât si darà dongje l'incuintri viert a ducj par celebrâ i 25 agns de prime edizion de Bibie par furlan. Daspò salûts dal president on. Pietro Fontanini, dal vescul bonsignôr Andrea Bruno Mazzoccato, dai arcivescui emerits Pietro Brollo e Alfredo Battisti, dal president dal Arlef Lorenzo Zanon, a son previodûts i intervents di bonsignôr Marino Qualizza "Il coordenament di une grande opare", dal professôr Giuseppe Bergamini "Criteris artistics de sielte iconografiche", di bonsignôr Duilio Corgnali "La Bibie par un popul", di Mario Ribis "Efiets di un progjet che al cjape dentri", di pre Tonin Capellari "No crodevin in Lui". Al fâs zirâ la peraule il gjornalist Silvano Bertossi.
Cjale...


text:
La rassegne teatrâl si e davuelte intal mês di Març. Come simpri chi in bande o metin la locandine. Il sucès dal an prime al è stât riconfermât. Al è stât un biel viodi la nestre Sale de Comunitât jemplâsi vie in dilunc di ognidun dai apontaments. Vie indenant o podeis cjatâ la biografie di ogni singule compagnie e un struc da opare che a àn puartât in sene. Come l’an prime, la rassegne je stade inmaneade da Pro Loco Paîs di San Marc, cun il patrocini dal Comun di Merêt di Tombe e da l’ARLef. La manifestazion a faseve part des iniziativis dal Tavolo delle Associazioni, simpri dal Comun di Merêt di Tombe.
Teatro Incerto
Il Teatro Incerto al nas intal 1982 a Grediscje di Sedean (UD). Po dopo vê frecuentât cetancj cors di Tecniche dal Moviment, Dizion e fonetiche, ricercje dal propri personaç comic, acrobatiche e metût impins i prins spetacui dedicâts par principi a la figure dal clown, cualchidun dai soi components, intal 1986, a àn la oportunitât di frecuentâ la Scuele Irfop, par atôrs, Fare Teatro, inmaneade dal Centri Servizis e Spetacui di Udin – Teatri Stabil di Inovazion dal FVG. Intal 1989 a cjapin il diplome. Jenfri i lôr mestris, insegnants e regjiscj a van ricuardâts Elio De Capitani, Massimo Navone, Gigi Dall’Aglio, Giuseppe Bevilacqua, Marco Baliani, Rita Maffei. In trentecuatri agns di ativitât a àn fat spetacui moltepliçs; a van visâts Le Scarpe prendono Piede cun plui di 500 replichis, la trilogjie Four – Laris – Dentri, Forest, Don Chisciotte, Garage 77, Predis, In cunfin di vite, S-glaçât. La golaine Per il Teatro e la cjase editore KappaVu e àn publicât diviers lôr tescj teatrâi. A àn vinçût il premi Valle D’Aosta al Festival dal Libri di Turin (2005) cun il test Isoke. A àn une menzon speciâl al premi Moret d’Aur e un altri ricognossiment al Premi Candoni pal test Une Piçule robe. A àn recitât in ogni cjanton dal Friûl, in diviersis localitâts talianis, europeanis e ator par il mont. Rai Regjon, Telefriuli e Libare Tv a àn mandât in onde lis regjistrazions di cualchi lôr rapresentazion. A àn lavorât a Radio Onde Furlane e Radio Rai e fat plui di 500 spots publicitaris. A àn colaborât cun varis Ents, la Universitât di Udin e la Academie Civiche Teatrâl Nico Pepe.
Çurviei Scjampâts
Il simpri vert trio dal Incerto si met in zûc sperimentant la comutazion da la performance radiofoniche cun chê teatrâl. Cheste volte, dopo la cetant furtunade serie di “Çurviei scjampâts”, lade in onde su Radio Spazio cul contribût da l’Arlef, il Teatro Incerto al va fûr dai studis di regjistrazion e al puarte in teatri une sielte tra lis cincuante trasmissions, trasformantlis intun talk-show. Il spetacul, come la trasmission par radio, al è tal stîl dal Teatro Incerto: divertent, sarodin, sfaçât, demenziâl, ma che nol bandone chê analisi sociâl sutîl che a caraterize la lôr comicitât.
I Baracons
Il grup teatrâl “I BARACONS” al è nassût a Basilian ai 25 di Novembar dal 1996. Subit si è metût in evidence par vê metût adun spetacui in furlan su sogjets elaborâts al so interni. Dut al scomence intal 1997 cuntun spetacul par fruts, La bachete magjiche. Dal stes an jê la comedie ironiche Puars e Mats che a conte di un grup di personis che a passin di un moment di inlusorie ricjece a moments di puaretât. Dal 1998 invezit al jê la opare Amôr ta vuere, une rapresentazion multimediâl che a met in sene lis letaris di doi nuviçs che si scrivin in timp de vuere dal 15-18, mostrant dute la scletece e i sintiments che a vegnin fûr dai lôr scrits. Simpri intal 1998 a metin in sene Si fâs par mût di dî , une comedie che a met in mostre virtûts e pecjis des fameis di une volte intune famee patriarcjâl. Dal 1999 jê la comedie No vin nuie di pierdi e intal 2001 la compagnie a met in sene Ocjo a la scjarnete, une comedie tirade fûr di une storie popolâr. An rapresentât àn Vie in dilunc pal 2002, I Baracons a metin in pîts une famose opare di Gianni Gregoricchio, La cjase sul cjanton. Intal 2005 je la volte di La speziarie Venturin che a conte la storie da zovine Bice restade vedue cuntune frute piçule e il negozi di tirâ indenant. Altris comediis in lenghe furlane a vegnin rapresentadis: Dome cjacares? (2008), La nestre vile (2010) e Joi joi se sa me mari (2013). Intal 2015 a metin in sene Cheste volte e je lade struncje, une comedie ambientade intal studi di un miedi. Dal 2018 jê la comedie Cuatri pas pal Friûl, piçulis contis ambientadis in lûcs diferents dal Friûl. Il grup al cîr di mantignî vive la lenghe furlane tal so teritori, di propagandâle ancje ator e di fâ cognossi cemût che si viveve une volte, lis vieris usancis, i mûts di dî aromai dismenteâts, par che la int, soredut i zovins, no si dismentein des lôr lidrîs.
Cuatri pas pal Friûl
In sîs curts tocs teatrâi, la Compagnie nus puarte ator par propit sîs paîs dal Friûl, par fânus gjoldi e gustâ lis carateristichis di ogni lûc. Da basse fin ae montagne, cence smenteâsi da zone culinâr di mieç. La alternance dai atôr, vie in dilunc de recitazion, a môf la sene, juste par gjavâ fûr cualchi ridade al public.
Travesio Tutto Teatro
La compagnie teatrâl TravesioTuttoTeatro je nassude trente agns indaûr, metint in pîts piçulis gags in furlan che a vignivin rapresentadis simpri ai 26 di Dicembar in ocasion di une racuelte ufiertis pe scuele de infanzie. Sot la vuide di un regjist e po dopo jessi associâts a ATF, la compagnie a scomençât a rapresentâ comediis de tradizion furlane classiche, oparis di Maria Gioitti Del Monaco e Guido Michelutti (Une sblancjade di Pasche, Lis Racladis, Napoleons tal Cormor). La colaborazion cun Luciano Rocco invezit, à fat nassi il spetacul Il condot intal’ort, cu la regjie di Michela Passatempo, cetantis voltis replicât. Simpri cun Michela Passatempo, e po dopo cun Andrea Chiappori, la compagnie à recitât La gambiâl di Roberto Ongaro, e Mai cjalâ lis aparincis, scrite dome par TravesioTuttoTeatro. Intal 2010 e intal 2014, TravesioTuttoTeatro al rapresente dôs comedis scritis di un component dal grup Fufignis di pais e Ma tu di ce bande statu?, sot la regjie di Tommaso Pecile, miôr cognossût par la produzion Felici Ma Furlans.
Gildo
New York, fin dai agns ‘20. Meni Cecon al è un emigrant furlan che al à fat fortune: lant daûr dal sium american al è deventât un industriâl di sucès. Ma chest nol pues difindilu di ce che al stâ par scjadenâsi in cjase: une valîs plene incolmenade di zoiis che a cambie simpri di man, un berdei di fiis ilegjitimis ognidune cul so spasimant. Par Siôr Meni i fastidis a son a pene scomençâts.


text:
FURLANS, DIGJITAIT FURLAN - LICÔF. La Rêt e la identitât teritoriâl
Cun cuâl stîl lis coletivitâts sono a stâ tai lôr teritoris? L’argoment culì in bal al è chel de partecipazion spontanie des comunitâts umanis ae costruzion de proprie identitât massmediatiche, e no sin daûr a fevelâ dome di imagjinari. La rapresentazion mediatiche che e ven fûr de opinion publiche locâl e da visibilitât a tematichis une vore concretis, tant che par esempli la organizazion logjistiche dal tiessût urban, la viabilitât o il moviment di marcjanziis e di personis. O pûr, al rivuarde il mont de informazion e de conversazion tra Ents locâi e citadins, se o provìn a resonâ di plateformis web istituzionâi pe partecipazion publiche de citadinance a formis di progjetazion sociâl condividude e colaborative.
COMUNICAZION COMUNITARIE_ Il fâ comunicatîf de comunitât locâl – o ben l’insiemi dai discors e des posizions dai individuis singui e ancje dai atôrs sociâi tant che grups o istituzions – al veicole par esempli lis descrizions fisichis o lis carateristichis concretis di un ambient rurâl o urban, lis valutazions ancje estetichis sul paisaç o su lis filieris di distribuzion economichis e produtivis locâls, e a contribuissin cu la lôr polivocalitât a piturâ la imagjin dinamiche di chel teritori, par cemût che cheste e ven sù de continue conversazion sociâl. Si trate ciert di alc che al è esistût di simpri, ma che vuê al risulte potenziât e fat plui visibil in graciis dal web moderni, bon di dâ acet aes vôs di ducj.
TAI ULTINS DOI SECUI_ Tal Votcent la identitât furlane, par cemût che cheste e rivave a cjatâ rapresentazion di se te opinion publiche, e viveve intes arts figurativis, inte leterature o intal teatri popolâr. Il Nûfcent, a chescj lûcs di espression identitarie al à zontât i massmedia tant che i gjornâi cuotidians, la radio e la television: dilunc dal secul passât e je cressude dal sigûr la difusion des informazions e la circolazion dai ponts di viste, ma la produzion culturâl mediatiche e restave dut câs risiervade a pôcs centris economics governatîfs o comerciâi.
Chel che fin îr nol podeve esisti in maniere materiâl – vâl a dî, permeti a un cualsisei di stampâ il so gjornâl o di inviâ il so canâl televisîf –, vuê al è deventât prassi comune pal citadin singul, in graciis des gnovis tecnologjiis digjitâls.
CIRINTNUS TAL WEB_ Tornant a concentrâ la nestre atenzion sul jessi a stâ in Rêt di bande des coletivitâts umanis, o provìn a pensâ ai prins cent risultâts che il motôr di ricercje di Google al da cirint il tiermin “Friûl”: o otignìn une sorte di fotografie dinamiche e ganzante dal nestri teritori. Dome cualchidune di chestis vôs e sarà espression di une comunicazion istituzionâl progjetade e publicade, mentri che altris, tant plui numerosis, a vignaran fûr dai resonaments e dai documents multimediâi publicâts di cualchi blog impuartant de zone, dai forum di discussion, des conversazions che a son su cualchi sociâl network, dai sîts comerciâi che a fasin dal colegament al teritori un lôr pont di fuarce intal marketing, di testadis gjornalistichis che a rifletin i acjadiments locâi.
LA IDENTITÂT DIGJITÂL_ Il Friûl ai voi dal mont al è chest. Un gjaponês al compre une butilie di vin, al lei su la etichete “Friûl”, al decît di indagâ su Internet, al domande a Google di contâi alc de nestre Regjon. La sô opinion complessive e dipendarà dai percors di narazion che il motôr di ricercje al fâs praticabii, tal mostrâ lûcs e narazions, la personalitât e la identitât mediatiche che e ven sù dal teritori.
L’insiemi des narazions di un teritori al costituìs la sô cjarte di identitât. E je une sorte di scriture corâl di storiis (e di Storie) parsore une gjeografie, dulà che lis peraulis che chê comunitât e dopre par contâsi, lis peraulis di ognidun di nô, a puedin cumò – in graciis de tecnologjie web – interagjî cu lis mapis satelitârs e cui telefons celulârs, espandisi e cjapâ cuarp e fuarce dentri i blogs e i sociâl networks, alimentâ centenârs o miârs di flus di conversazion, dulà che prime o jerin costrets a contentâsi di pocjis vôs.
Giorgio Jannis


text:
Plui biei des stelis
Chêste e varès di jessi la Lune.
La lune no ven fûr tes fotografiis, no cun chês di puârs mortâi
che o pues fâ jo.
Par fotografâ la Lune a coventin bêçs,
ma forsit
al è just cussì.
Chê al resti alc che al miôr cjalâ e visâsal
Chê altre gnot no jere plene dal dut,
forsit un di prin o dopo
O forsit no
Al è compagn
Soi lât a cjata la frute a pît
Pai cjamps,
Passant dongje doi simiteris
Al jere cjalt, come jù pal dî,
E jo, pai cjamps, sintivi musiche,
Al è clâr,
ma un moment, un moment sôl,
viodint i pins dal simiteri denant de Lune
O ai scuegnût studâ
sintî i gris
chel sbisiâ des bestiis di gnot
te jerbe
che no tu sâs mai se al è un surisin o un elefant
e mi soi domandât ce che o fasevi,
pai cjamps
a miezegnot passade
a pît
dongje di un simiteri
a cjalâ la lune plene…
e come in dutis li robis de vite,
de mê,
mi soi rispuindût
Boh… e ce utu che sepi jo!
e ai tornât a tacâ i Alice in chains
e a cjaminâ
e i lumins
o ai scuviert
ogni tant son plui biei des stelis.


text:
Insiemi
In matematiche, un insiemi (insieme par talian e set par inglês) al è une colezion di ogjets che e ven considerade come un dutun. Cheste idee, inte sô semplicitât, e je a la base di ducj i cjamps de matematiche tant che il prin cjapitul di cualsisei bon libri di test al è dedicât al studi des principâls carateristichis e proprietâts dai insiemis.
In chest articul si cjatin lis basis de teorie classiche dai insiemis, dite ancje intuitive o naïve. No si cjaparà in considerazion, invezit, la moderne teorie assiomatiche.
Definizions[cambie | modifiche il codiç]
Un insiemi al è une colezion di ogjets, che a vegnin clamâts elements dal insiemi. I elements a definissin totalmentri un insiemi: par esempli, si dîs che l'insiemi e l'insiemi (l'ûs des letaris maiusculis par clamâ i insiemis al è une vore comun) a son compagns se e dome se a son costituîts dai stes elements; in chel câs si pues scrivi .
Intal stes insiemi si puedin vê ogjets di nature diferente (par esempli un flôr, un numar e un libri). Dâts un insiemi e un ogjet , si pues verificâ un e dome un dai doi câs che a seguissin:
- al è un element di : a si dîs che al aparten a e si scrîf ;
- nol è un element di : a si dîs che nol aparten a e si scrîf .
Chest al impliche che:
- no esistin câs intermedis: un element o al aparten o nol aparten a un insiemi;
- un element nol pues jessi ripetût: se al aparten a un insiemi alore al è unic inta chel insiemi.
Descrizion[cambie | modifiche il codiç]
Definî un insiemi al significhe specificâ cuai che a son i elements che lu componin e lis dôs manieris par fâlu a son:
- par liste, o sei disint un a un ducj i elements:
Lis dôs definizions di a son ecuivalentis: l'ordin dai elements nol conte;
- par carateristiche, o sei spiegant a peraulis cuale che e je la propietât che a lee ducj i elements:
In câs plui complicâts, lis descrizions a puedin jessi dal tipo
Ancje chi, al è il stes insiemi intai doi câs (il significât dai simbui e al sarà spiegât plui indevant).
Cardinalitât[cambie | modifiche il codiç]
Il numar di elements di un insiemi si clame la cardinalitât dal insiemi. Cun riferiment ai esemplis precedents, la cardinalitât dai insiemis e e je di 3 e 4 rispetivementri. Chescj a son esemplis di di insiemis finîts, che a son costituîts, vâl a dî, di un numar finît di elements; e a son invezit insiemis infinîts e a àn cardinalitât infinide (plui detais sui insiemis cuntun numar infinît di elements tal articul su la cardinalitât).
L'insiemi di cardinalitât 0 (cun nissun element) si dîs insiemi vueit e si indiche cun il simbul .
Insiemis numerics fondamentâi[cambie | modifiche il codiç]
Introdusin cumò i insiemis numerics plui usâts in matematiche.
- I numars naturâi a son ducj i intîrs no negatîfs:
- I numars intîrs relatîfs, vâl a dî cun segn, si indichin cun
- al è l'insiemi dai numars razionâi, ven a stai di dutis lis frazions iridusibilis (in realtât, lis frazions 3/4 e 6/8, dome par fâ un esempli, a rapresentin il stes numar) positivis e negativis:
.
- L'insiemi di ducj i numars decimâi cuntun numar di cifris decimâi finît, infinît periodic o infinît no periodic a si clame insiemi dai numars reâi .
- I numars complès a son une astrazion matematiche definide par podê risolvi cierts problemis. Clamant la unitât imagjinarie, si à
.
Relazions tra insiemis[cambie | modifiche il codiç]
Si à za dit che doi insiemis cui stes elements a son il stes insiemi: in tal câs si pues ancje dî che i doi insiemis a son coincidents. Al contrari, doi insiemis che no àn nissun element comun a si disin disiunts.
Sotinsiemis[cambie | modifiche il codiç]
L'insiemi al è un sotinsiemi dal insiemi se e dome se ducj i elements di a son ancje elements di . La scriture doprade e je
- .
Se si è sigûrs che al vedi ancje elements che no apartegnin a , si tabaie alore di sotinsiemi tal sens stret o sotinsiemi propri e si scrîf:
- .
Si à di notâ che cualsisei insiemi al à almancul doi sotinsiemis impropris (no tal sens stret): l'insiemi vueit e l'insiemi stes.
Par i insiemis numerics fondamentâi viodûts inte sezion anteriôr, a valin lis relazions che a seguissin:
- .
(Nol è un erôr scrivi .)
Proprietâts de inclusion[cambie | modifiche il codiç]
- Proprietât riflessive: par un cualsisei insiemi A e vâl la relazion
.
- Proprietât antisimetriche: se e a son doi insiemis tai che
e alore .
- Proprietât transitive: A sedin e trê insiemis. Se si à
alore .
Cheste proprietât e vâl ancje cu la forme strete de inclusion o une misture des dôs.
Insiemi des parts[cambie | modifiche il codiç]
L'insiemi di ducj i sotinsiemis di un insiemi si clame insiemi des parts (power set in inglês) di . Par esempli, se , l'insiemi des parts al è
- .
Par un insiemi finît di elements, si pues dimostrâ che la cardinalitât dal insiemi des parts e je (in curt, par ogni element a son dôs pussibilitâts: che al stedi o che nol stedi tal sotinsiemi considerât. Une volte decidût se un element al sta o no tal sotinsiemi, si à di fâ compagn par ducj chei altris elements. Il numar di pussibii sotinsiemis si calcole duncje moltiplicant un fatôr 2 par ogni element).
Operazions cui insiemis[cambie | modifiche il codiç]
- Union: la union di doi insiemis al è un insiemi che al conten sie i elements dal prin insiemi che chei dal secont. Par esempli, se definin
alore la union e je
.
Si pues notâ che e a son sotinsiemis dal insiemi union e che i elements comuns ai doi insiemis () no vegnin ripetûts.
- Intersezion: la intersezion di doi insiemis e je un insiemi che al à come elements dome i elements comuns ai doi insiemis. Cun e come prime, si à
.
De definizion, al risulte clâr che l'insiemi intersezion al è un sotinsiemi di ducj i doi i insiemis di partence.
O vin viodût prime che doi insiemis si disin disgiunts cuant che no àn elements in comun. Si pues cumò dâ une definizion ecuivalent e disi che doi insiemis a son disgiunts se la lôr intersezion e da un insiemi vueit.
- Insiemi diference: l'insiemi diference di in ( o ) al è l'insiemi dai elements di che no apartegnin a . Continuant cul esempli:
.
- Complementâr: In cierts câs, ducj i insiemis considerâts a son sotinsiemis di un insiemi plui grant clamât insiemi univiers; in chestis situazions, il complementâr di un insiemi al è l'insiemi diference di intal insiemi univiers. Se o clamìn l'insiemi univiers e (o ancje o ) il complementâr di , si à
.
- Prodot Cartesian: I elements dal prodot cartesian di doi insiemis e a son dutis lis pussibilis copis ordenadis che si puedin costruî sielzint il prin element intal insiemi e il secont element intal insiemi . In simbui:
Al e facil viodi che la cardinalitât dal prodot cartesian e je il prodot des cardinalitâts di e (cuant che e a an un numar finît di elements). Cun di plui, jessint che i elements di a son copis ordenadis, il prodot cartesian nol è comutatîf, vâl a dî .
Proprietâts des operazions[cambie | modifiche il codiç]
Presentìn cumò lis principâls proprietâts des operazions cui insiemis. Intai esemplis che a seguissin, i insiemis e a son sotinsiemis dal insiemi univiers .
- Proprietât comutative: union e intersezion a gjoldin de proprietât comutative
;
.
- Proprietât associative: union e intersezion a gjoldin de proprietât associative, che e permet di estindi la definizion des dôs operazions ai câs cun plui di doi insiemis
;
.
- Proprietât distributive: de intersezion rispiet ae union
e de union rispiet ae intersezion
.
- Formulis di De Morgan:
;
.
A valin, par prionte, ancje lis seguintis proprietâts cence un non particolâr:
- ;
- ;
- ;
- ;
- ;
- .
Bibliografie[cambie | modifiche il codiç]
- G. Spirito. Matematica Senza Numeri. Newton Compton, 1995. ISBN 88-7983-814-8
- A. M. Pittana, G. Mitri e L. De Clara. La Nomencladure des Matematichis. Istitût Ladin Furlan Pre Checo Placerean, 1997.
- M. Fogale e E. Paolini. Une Introduzion ae Analisi Matematiche. Istitût Ladin Furlan Pre Checo Placerean, 2001.
- Wikipedia Contributors. Set, in Wikipedia, the Free Enciclopedia, 30 July 2007, 00:14 UTC,   [accessed 9 August 2007]
- Contributori di Wikipedia. Insieme, in Wikipedia, l'Enciclopedia Libera, 8 giugno 2007, 19:50 UTC,   [in data 9 agosto 2007]


text:
Cjistiei e fortificazions
Pôcs altris setôrs dal arc prealpin a risultavin te Ete di Mieç tant furnîts di cjistiei e di fortificazions come il Friûl. La posizion gjeografiche e destinà a chestis tieris za in epoche romane une funzion strategjiche impuartante, che e domandave la costruzion des oparis difensivis justis. I romans dal sigûr a prontarin un sisteme di fortificazions fis, che daspò i zovà ai langobarts pe difese dal Ducât di Cividât. Altris cjistiei a nasserin tal periodi dai imperadôrs sassons par imbrenâ lis scorizadis ruvinosis dai Ongjars (899-952 d. di C). I gnûfs cjistiei a forin fats sù e vuardeâts di fameis di divignince gjermaniche, che plui indevant a formaran il gnerf de feudalitât furlane. Altris fuartecis a nasserin, in fin, intal periodi dai Patriarcjis di Aquilee (1077-1420). Intal stes periodi lis comunitâts si indotin di fortificazions plui o mancul slargjadis (Vençon, Glemone, Udin, Cividât, Monfalcon, Triest, Mugle). Vie pe dominazion veneziane (1420-1797) no nasserin, fale che a Palme, gnûfs complès fortificâts. Di chest sisteme difensîf a restin cetancj elements in buinis cundizions di conservazion; une vore a son rudinaçs o ce che al reste al è stât cjapât dentri in edificis di costruzion plui resinte. Diferents pal sît dulà che a son fats sù, cualchidun logât insom di cuei erts, altris su crets a straplomp sul mâr, altris inmò dentri in centris urbans, o cercenâts di aghis di risultive e logâts in parcs secolârs, si diferenziin cetant pe divierse composizion dai stîi, ma ognidun al merte dut câs une visite atente. Tancj dai cjistiei a son ancjemò di proprietât privade, altris a son di proprietât dal Stât, de Regjon o dai Comuns. Cualchidun al conserve funzions residenziâls o invezit al è disabitât; altris a son stâts trasformâts in ristorants, albiercs o museus. Pe tutele di chei monuments, pe promozion des oparis di restaur che a coventin e des iniziativis di valorizazion al opare il Consorzi pe Tutele dai Cjistiei Storics dal Friûl Vignesie Julie, un ent nassût intal 1968, che al clame adun cuasi ducj i proprietaris di cjistiei de regjon.


text:
30 ottobre 2006
Usgnot al è consei comunâl aes 18.30
Si fevelarà di scovacis, ma no saressial plui util puartâlis vie e netâ un tic ce che al è pes stradis?...
29 ottobre 2006
E cumò o voi a taiâ il salam!
O aprofiti par ringraziâ inmò une volte Roberto Ongaro, parcè che cun lui o ai vût il plasê di condividi la "Segnalazion de Jurie" al premi Sant Simon 2006.
Pe cronache, al à vinçût Gianni Gregoricchio che al veve za vinçût il premi altris voltis.
La jurie e jere componude dal prof. Mario Turello (che al scrîf spes ancje pe pagjine culturâl dal Messaggero Veneto), di Pierluigi Cappello (premi Montale Europa 2004), Roberto Jacovissi e Franca Mainardis.
Pe cronache, al à vinçût Gianni Gregoricchio che al veve za vinçût il premi altris voltis.
La jurie e jere componude dal prof. Mario Turello (che al scrîf spes ancje pe pagjine culturâl dal Messaggero Veneto), di Pierluigi Cappello (premi Montale Europa 2004), Roberto Jacovissi e Franca Mainardis.
28 ottobre 2006
Radio Maian: biel, ma...
Îr o ai stât a viodi “Radio Maian” in auditorium. La serade mi è plasude, ma alc no mi convinç. Il spetacul al è la riproposizion di trasmissions che il trê atôrs Moretti, Scruzzi e Fantini (secont me simpri bravons) a fasevin par radio.
Federico Rossi al à vude une biele idee a volê riproponi un spetacul radiofonic in forme teatrâl, ma forsit la magjie de radio e je chê che no tu viodi e dome il sintî ti fâs inmagjinâ i personaçs che tu sintis… par chest, ancje se mi soi fat cualchi biele ridade, o dîs che no mi à convint al 100%: jo o scolti une vore di radio e ancje lis trasmissions che Radio Onde Furlane e fâs (comprindudis chês fatis dal Teatro Incerto) a son pardabon di cualitât, ma forsit îr di sere e je mancjade chê magjie de Radio…
O ai tornât a scoltâ la regjistrazion e par Radio al fâs dut un altri efiet, confermant che il mieç radiofonic al à dute une altre fuarce… forsit ancje parcè che il public nol à partecipât come che il Teatro Incerto al mertave.
Fevelant di altri: us spieti a Codroip cheste sere aes 20.00.
Federico Rossi al à vude une biele idee a volê riproponi un spetacul radiofonic in forme teatrâl, ma forsit la magjie de radio e je chê che no tu viodi e dome il sintî ti fâs inmagjinâ i personaçs che tu sintis… par chest, ancje se mi soi fat cualchi biele ridade, o dîs che no mi à convint al 100%: jo o scolti une vore di radio e ancje lis trasmissions che Radio Onde Furlane e fâs (comprindudis chês fatis dal Teatro Incerto) a son pardabon di cualitât, ma forsit îr di sere e je mancjade chê magjie de Radio…
O ai tornât a scoltâ la regjistrazion e par Radio al fâs dut un altri efiet, confermant che il mieç radiofonic al à dute une altre fuarce… forsit ancje parcè che il public nol à partecipât come che il Teatro Incerto al mertave.
Fevelant di altri: us spieti a Codroip cheste sere aes 20.00.
27 ottobre 2006
Premi Leterari Sant Simon di Codroip
Jo e Roberto Ongaro (chi in bande la cuviertine di un so libri) o vin partecipât insieme al Premi Sant Simon 2006. La edizion di chest an, la numar 27, e veve come teme la traduzion di une conte di Ippolito Nievo: "Il Varmo".
No sai cui che al à vinçût, ma jo e Roberto o vin vude une "Segnalazion de Jurie".
O soi pardabon content di chest premi parcè che o pues condividi la felicitât e la sodisfazion cuntun cjâr amì come Roberto, un "vecjo comunist" che però mi à simpri dimostrât stime e amicizie! E la stime e la amicizie a son reciprochis!
Us invidi ducj a Codroip, te sale dal consei comunâl aes 20.00 di Sabide ai 28 di Otubar pe cerimonie di consegne dai premis e par bevi un tai in compagnie!
Mandi e grazie Roberto!
No sai cui che al à vinçût, ma jo e Roberto o vin vude une "Segnalazion de Jurie".
O soi pardabon content di chest premi parcè che o pues condividi la felicitât e la sodisfazion cuntun cjâr amì come Roberto, un "vecjo comunist" che però mi à simpri dimostrât stime e amicizie! E la stime e la amicizie a son reciprochis!
Us invidi ducj a Codroip, te sale dal consei comunâl aes 20.00 di Sabide ai 28 di Otubar pe cerimonie di consegne dai premis e par bevi un tai in compagnie!
Mandi e grazie Roberto!
25 ottobre 2006
24 ottobre 2006
Bersani cuintri lis minorancis linguistichis
Il decret Bersani al à provocât cetancj efiets cuntri i principis che al declarave. Al veve di jessi un at pes liberalizazions, ma tra lis conseguencis negativis o vin ancje un tai une vore fuart aes risorsis de Leç 482/99: di fat te liste dai tais zontade al decret o cjatìn lis minorancis linguistichis. La "riduzion" proviodude e je di 1.813.273 euros pal 2007, di 1.929.359 euros pal 2008 e di ben 4.387.405 euros pal 2009. Si trate di tais ae leç 482/99 di tutele des minorancis linguistichis storichis che e à une dotazion totâl che no rive nancje ai 10 milions di euros (i ten a marcâ che e je une leç che e vâl su dut il teritori dal stât talian, lis minorancis a son 12: fasêt voaltris il cont...)
23 ottobre 2006
Fieste in cjase dai Tabacârs
Vuê e à fat 100 agns la none di Cristian Taboghe, Marie Urli, che achì te foto e je cul fi Vito e la fie Ancilla. Augurons!
22 ottobre 2006
Cjante che ti passe: thermodediche
Stant che si jere lamentât...
21 ottobre 2006
Fieste di Sant Simon a Codroip
La fieste di Sant Simon e dure dut il mês di Otubar e duncje cheste che e jentre e je la ultime setemane: duncje par cualchi zornade inmò al è pussibil lâ a fâ cualchi biel zirut stant che il program de manifestazion al è une vore siôr e us al consei.
Il Sant Simon al è ancje un premi leterari une vore impuartant e che chest an al stât dedicât a Agnul di Spere.
Il premi Sant Simon al è stât vinçût di cetancj impuartant scritôrs furlans. Tai agns Novante ancje un nestri concitadin Roberto Ongaro lu à vinçût par 2 voltis (si visaiso dal libri "Il Muc" o di "Cretevierte"?) e al è stât segnalât altris 2 voltis (par esempli cun "Il pecjât di Mosè").
Sabide ai 28 di Otubar, come ogni an, o savarìn cui che al à vinçût la edizion numar 27.
Il Sant Simon al è ancje un premi leterari une vore impuartant e che chest an al stât dedicât a Agnul di Spere.
Il premi Sant Simon al è stât vinçût di cetancj impuartant scritôrs furlans. Tai agns Novante ancje un nestri concitadin Roberto Ongaro lu à vinçût par 2 voltis (si visaiso dal libri "Il Muc" o di "Cretevierte"?) e al è stât segnalât altris 2 voltis (par esempli cun "Il pecjât di Mosè").
Sabide ai 28 di Otubar, come ogni an, o savarìn cui che al à vinçût la edizion numar 27.
20 ottobre 2006
Rassegne teatrâl a Maian: si tache sabide
Sabide e tache la rassegne teatrâl: il prin spetacul si clame "Richter" e al è stât fat in ocasion dal 30° anivesari dal taramot. Chest spetacul al nas di un laboratori teatrâl che al è stât inmaneât de comunitât colinâr tal 2004/2005. O soi content parcè che cuant che si pensave ce argoments tratâ a son stadis fatis plui propuestis: une sul teatri comic, une sul taramot e altris. Lis primis 2 a son deventadis spetacui che a ziraran ator pai teatris. Cheste dal taramot e je une idee che o ai proponût jo in chê volte e che e jere plasude a ducj chei altris components de consulte, che se no conti la veretât a puedin smentîmi. Tal spetacul a son ancje components de compagnie teatrâl di Maian: Ivan Zucchiatti e Mauro Vignuda. Dut il program de rassegne, lu cjatais achì
19 ottobre 2006
20.000 voltis grazie!!!
Cheste scomesse e je nassude cun chê di fâmi un pocje di campagne eletorâl (lade benon, stant dutis lis premessis e i malauguris che mi àn tirât). E cumò ve chi che o vin passât i 20.000 contats in 7 mês o pôc plui. Par un blog che al fevele di un paîs di 6 mil abitants come Maian al è un biel sucès.
Intant o fasìn un "cincin" virtuâl, ma cuant che mi cjatais ator, no stait a vê pôre di scuedimi di bevi!
Grazie ai tancj visitadôrs e ai diviers comentadôrs che a mantegnin vive la discussion. Grazie, grazie, grazie!!!
Intant o fasìn un "cincin" virtuâl, ma cuant che mi cjatais ator, no stait a vê pôre di scuedimi di bevi!
Grazie ai tancj visitadôrs e ai diviers comentadôrs che a mantegnin vive la discussion. Grazie, grazie, grazie!!!
18 ottobre 2006
A scuele di furlan
17 ottobre 2006
Thermorubriche di Otubar:
il Termovalorizatôr
Thermonuke al stice la discussion su la soluzion de costruzion di un thermovalorizatôr (te foto un esempli). Ma ce isal chest sacrabolt di termovalorizatôr? Un termovalorizatôr al è...
E voaltris ce pensaiso di pussibilitât di fant sù un chi dongje? Jo no sai ce se al conven o nol conven, ma se o pensi che cuant che o voi a mangjâ un fete di pressut mi disin che al è cussì bon par vie dal aiar che o vin in zone Sant Denêl... cualchi domande mi ven sù. Vino di pontâ sul turisim e sul agroalimentâr o no?
Intant ancje Beppe Grillo aà fevelât di chest argoment: fracait achì
E voaltris ce pensaiso di pussibilitât di fant sù un chi dongje? Jo no sai ce se al conven o nol conven, ma se o pensi che cuant che o voi a mangjâ un fete di pressut mi disin che al è cussì bon par vie dal aiar che o vin in zone Sant Denêl... cualchi domande mi ven sù. Vino di pontâ sul turisim e sul agroalimentâr o no?
Intant ancje Beppe Grillo aà fevelât di chest argoment: fracait achì
15 ottobre 2006
Incaric Anci
Sabide mi è rivade la comunicazion uficiâl: La Associazion Nazionâl dai Comuns di Italie e à istituide la Comission Nazionâl pes Politichis pai Zovins e la Anci FVG mi à designât component di cheste comission nazionâl.
La coord. regjonâl Zovins Aministradôrs si clame Isabella De Monte e la cjâf delegazion e je Elia Vezzi, mê coscrite che e je stade sindic di Paluce. Come in dutis lis regjons, cheste delegazion regjonâl e je fate di sindics, assessôrs e conseîrs cun mancul di 35 agns e e à sede a Rome li che si cjatarà cui rapresentants di dutis lis regjons: in dut 300 Aministradôrs zovins di Italie.
14 ottobre 2006
Emergjence scovacis? Ma nooooo...
Nus vevin dit che no saressin stât grancj problemis dopo dal fûc che al à disfat l'implant pes scovacis di Rivis Darcjan. Passâts 15 dîs o varès gust di viodi ce risultâts che e à mandât la Arpa. E intant je stade a pene firmade une autorizazion par sblocâ la situazion de racuelte e il conferiment dai refudums. Puedio domandâus in ce stât che a son i cassonets di fûr di cjase vuestre?
13 ottobre 2006
Rassegne stampe: Glemone
12 ottobre 2006
11 ottobre 2006
A scuele di furlan
10 ottobre 2006
09 ottobre 2006
08 ottobre 2006
Renato Mertens e Elio Bartolini
Di vuê fin ai 15 di Otubar al sarà pussibil visitâ la mostre di Renato Mertens su lis poesiis di Elio Bartolini. La iniziative e je stade inmaneade di Alessandro Venuti cu la colaborazion di Margherita Plos.
07 ottobre 2006
Octobiker: fieste a Pêrs!
Vuê e doman a Pêrs cun Moreno, Carla, Michy e ducj i amîs motârs che no àn inmò metude vie la moto: dai che a son i ultins dîs par cori ator prin dal frêt!
Mi à dit Moreno che usgnot e je ancje une biele sorprese... alc si pues capî leint i coments tal post precedent...
Intant par chei che no son stâts ae bikerfest, ve chi un piçul filmât sul teme:
Mi à dit Moreno che usgnot e je ancje une biele sorprese... alc si pues capî leint i coments tal post precedent...
Intant par chei che no son stâts ae bikerfest, ve chi un piçul filmât sul teme:
06 ottobre 2006
Gran...bassi: ce sorte di fi...oret!
Margherita Granbassi e je la gnove medaie di aur dal fioret mondiâl! E dopo il sucès personâl ancje pe scuadre al è rivât un arint che però al è un tic amâr...
Come che si pues lei te biografie, e je triestine e pe nestre regjon e je une altre medaie di aur che si zonte ai tancj campions di chi. E po no stait a vignî a contâme che o soi integralist: cuant che si fevele di fi...oret si va ducj dacuardi: furlans e triestins!
A part batudis, o fâs i compliments a jê e al dut il sport targât FVG: brave Margherita!
Come che si pues lei te biografie, e je triestine e pe nestre regjon e je une altre medaie di aur che si zonte ai tancj campions di chi. E po no stait a vignî a contâme che o soi integralist: cuant che si fevele di fi...oret si va ducj dacuardi: furlans e triestins!
A part batudis, o fâs i compliments a jê e al dut il sport targât FVG: brave Margherita!
05 ottobre 2006
Açâr in mostre: si presente ancje un libri
Mi è rivade une segnalazion: inte suaze des manifestazions che a son tor de mostre "ACCIAIO DOMANI", lunis ai 9 di Otubar aes 18.00 tal municipi di Udin, Sale Ajace, al sarà presentât il romanç Il for Martin di Tarcisio Mizzau, che tra Italie Argjentine al lee lis vicendis di chest for cu la storie de Safau tai agns '70. Al presente il prof. Mario Turello.
04 ottobre 2006
A scuele di furlan
Ve chi la gnove lezionute di furlan. Us visi ancje che ai prins di Novembar a Maian al varès di tacâ il cors di furlan de Universitât de Tierce Etât e il mestri al è Roberto Ongaro. Ocjo che e je une biele ocasion par fâ un pocje di scuele di persone. E po Roberto al è ancje simpatic!
03 ottobre 2006
Lis conseguencis dal fûc di Rivis Darcjan
Cheste e je la fotografie dal fumaron che al è jevât sù dopo dal fûc de setemane passade. Ta chest altri blog invezit, cualchi considerazion di comentâ. Intant vie pal Consei di vinars il sindic al à dit che l'Arpa nol à inmò scrit un verbâl, ma nus à dit che nol è pericul ambientâl. Sperìn ben, ma intant o spieti di lei il verbâl cuant che lu mandin.
02 ottobre 2006
Dal Friûl ae Europe passant par Rome: une propueste
Tal ultin consei comunâl o vin fevelât ancje di tutele linguistiche. Dopo de interogazion o ai presentât un document che us met tai coments e che al sarà discutût laprossime volte.
Intant us segnali une interviste di lei...
Intant us segnali une interviste di lei...
Iscriviti a: Post (Atom)


text:
UFICI EDILIZIE PRIVADE, URBANISTICHE E AMBIENT
Direzion e recapits
Municipi, plan tiere
place Municipi, 1
tel. 0432 992021
fax 0432 992051
pueste eletroniche:
email: urbanistica@comune.gonars.ud.it
Orari pal public
Lunis - Joibe - Vinars 10.00- 12.30
Martars 8.30 - 12.30 e 14.30 - 19.30
Miercus sierât.
Ce che al fâs
- Pratichis edilizis;
- ocupazions, insegnis, passaçs pai veicui;
- agjibilitât;
- plan regoladôr gjenerâl e plans di atuazion;
- verifichis teritoriâls;
- salvaguardie ambientâl;
- consegne di certificâts di destinazion urbanistiche;
- dipuesit frazionaments;
- parês urbanistics;
- declarazions di conformitât urbanistiche;
- control de gjestion des rêts fognaris e depurazion;
- assistence a lis proceduris pe autorizazions par discjariâ inte fognadure comunâl;
- control de gjestion dal sisteme di racuelte dai refudums solits urbans e diferenziâts;
- istrutorie pai parês sui implants di emission te atmosfere;
- verifichis su le aplicazion des normis in cont de tutele ambientâl;
- autorizazions paisagjistichis di competence comunâl;
- control e salvaguardie des areis di conservazion naturâl (biotopo des palûts dal Cuar e zone urbanistiche e di interès agricul paisagjistic);
- control continuatîf de potabilitât des aghis di falde;
- gjestion de discjarie comunâl pai inerts;
- controi su lis discjariis;
- proceduris seguitivis a lis azions di incuinament e abandon di refudums;
- ativitât di promozion ambientâl;
- control des ativitâts di escavazion.
Tavole di zonizazion dai centris abitâts
Zonizzazione_03.zip10 MB


text:
Umanisim
Par Umanisim si intint il pensîr filosofic ch'al met l'om tal mieç des sôs cuestions.
L' Umanisim e je une curînt di pinsîr che al cjape pît tal periodo storic dal Rinassiment. Carateristiche principâl di chest moviment al e' l meti l'om tal mieç dal univers.Seont i pensadôrs di chest moviment,l'om al a facoltâs di pinsîr cence nissun limît.
Par doprâ ben chestis facoltâts bisugne vê la padronance di dutis lis disiplinis inteletuâls e cirî il savê. Par chests umanists (cussî son clamâs i pensadôrs di chest moviment),le peraule di Diu,a di jessi a la puartade di ducj,cence nissune difarence di lenghe,origjnis o categorie sociâl.Di câ,le traduzion de Bibie par Rasim da Rotterdam,in tal 1516.
L'Umanisim met tai sôi principîs,il fât di lotâ cuintri l'ignorance,le comprension de peraule di Diu,e il sparniçâ tal mont dal patrimoni culturâl.L'om,une volte studiât,al e' libar e al a la responsabilitât di ce ch'al fâs e dal sô sielzi.
Lis nozions di libertât,toleraance,le curiositât e il ' jessi indipendent ' ,sares a dî,dut chel che uê al e' cognossût cul non di libar arbitri al e' l'essenziâl dal Umanisim. L'Umanisim,insome,al met al prin puest dut chel che al puarte al plen svilup des cualitâs essenziâls dal om.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Cronichis 1
Cjapitul 3
GJENEALOGJIE DI ADAM A DAVID
Dissendents di David
3 1 Chescj a son i fîs che i nasserin a David in Ebron: il prin Amon, nassût di Achinoam di Izreel; il secont Denêl, nassût di Abigail dal Carmêl; 2 il tierç Assalon, fi di Maache fie di Talmai, re di Ghesur; il cuart Adonie, fi di Aghit; 3 il cuint Sefatie, nassût di Abital; il sest Itram, fi de sô femine Egle. 4 Sîs i nasserin in Ebron, là ch’al regnà par sîs agns e sîs mês, cu la cuâl ch’al regnà par trentetrê agns in Gjerusalem. 5 Chei chi i nasserin in Gjerusalem: Simee, Sobab, Natan e Salomon, vadì cuatri fîs nassûts di Betsabee, fie di Amiel; 6 in plui Ibcar, Elisame, Elifelet, 7 Noghe, Nefeg, Jafie, 8 Elisamà, Eliade e Elifelet, vadì nûf fîs. 9 Ducj chescj a jerin fîs di David, cence contâ i fîs des sôs concubinis. Tamar e jere lôr sûr.
10 Fîs di Salomon: Roboam, so fi Abie, so fi Asaf, so fi Gjosafat, 11 so fi Joram, so fi Acazie, so fi Joas, 12 so fi Amazie, so fi Azarie, so fi Jotam, 13 so fi Achaz, so fi Ezechie, so fi Manasse, 14 so fi Amon, so fi Gjosie. 15 Fîs di Gjosie: Zuan il prin, Joakim il secont, Sedecie il tierç, Salum il cuart. 16 Fîs di Joakim: Jeconie, so fi Sedecie.
17 Fîs di Jeconie, il presonîr: Sealtiel, 18 Malchiram, Pedaie, Seneazar, Jekamie, Osame e Nedabie. 19 Fîs di Pedaie: Zorobabel e Simei. Fîs di Zorobabel: Mesulam e Ananie e Selomit, lôr sûr. 20 Fîs di Mesulam: Casube, Oel, Berechie, Casadie, Jusab-Chesed: cinc fîs. 21 Fîs di Ananie: Pelatie, so fi Isaie, so fi Refaie, so fi Arnan, so fi Abdie, so fi Secanie. 22 Fîs di Secanie: Semaià, Catus, Igheal, Bariac, Naarie e Safat: sîs. 23 Fîs di Naarie: Elioenai, Ezechie e Azrikam: trê. 24 Fîs di Elioenai: Odavie, Eliasib, Pelaie, Akub, Zuan, Delaià e Anani: siet.
Notis:
- 3,1 - Si vûl bati su la impuartance di fonde che David al à vude te storie di Israel.
- 3,5 - Lis Cronachis a fevelin dai tredis fîs di David, cu la cuâl che il test di Samuel al fevele di undis fîs, lassant fûr Elifelet e Noge (2 Sam 5,14-15).
- 3,10 - La liste dai rês di Gjude e dipent dal libri dai rês. Si salte Atalie, regjine foreste, ch’e veve cjapade la sente impen dal re legjitim.


text:
Setembar 2021
Setembar - PRIME PAGJINE - L’EDITORIÂL. La Europe nus judi a dismenteâ un secul di casermis / (L)INT AUTONOMISTE. Il centralisim bon par Rome e Triest ma no pal Friûl / PAGJINE 2 - INT DI CJARGNE. Vilma Montenuovo, 102 agns che contin la storie di un popul / FANTATS E FUTUR. A Cjanive une biele esperience didatiche che e met dongje nature e yoga / PAGJINE 3 - SINDIC JO MAME. «Il Friûl nol sarà mai metût in bande» / PAGJINE 4 - FEMINIS FURLANIS FUARTIS. Di dirigjente pe Olivetti a operadore dal disasi mentâl | Il profîl / PAGJINE 5 - PATRIARCJIS FÛR DAL ORDENARI. LA STORIE – La storie di madone Lisabete, e de lungje presonie patide sot di Fidrì Savorgnan / PATRIARCJIS FÛR DAL ORDENARI. I PROTAGONISCJ - Il destin di Zuan di Moravie, copât fûr de puarte dal Cjistiel / PAGJINE 6 - uca Melchior, l’interès pal Friûl al devente ricercje ator pe Europe / Rivocs di furlan ancje tra lis acuilis de Mont Cjanine / PAGJINE 7 - “Patriae”, un film sul Patriarcjât spiegât ai furlans plui zovins / AUSTRIE. Ancje i pedons a àn di stâ plui atents / SLOVENIE. Slovenie ae vuide de Union europeane, ma malsigure dal propri destin / PAGJINE 8 - NATURE E AMBIENT. Il vison american, une gnove specie esotiche che e vîf in Friûl / PAGJINE 9 - SPETACUI. Teatri Stabil Furlan: tacât il progjet “Michelstaedter: la grande trasgression / PIRULIS DI MUSICHE. Lungje po! / PAGJINE 10 - LA TIERE E LA GREPIE. Cressite a cifre dople pal “Vignâl Friûl-VJ” / LIBRIS SIMPRI BOGNS. AA.VV. Senegjaturis. Cinc voris premiadis ae I e II edizion dal concors par senegjaturis in lenghe furlane, Udin, 2000 / ART TAL TAC. DrumlandUo: tiere e aghe, cîl e aiar / PAGJINE 11 - IL FRIÛL VIODÛT DAI SCRITÔRS. L’imagjinari Anonim Venezian e la storie de puare Pauline, vitime di un vecjo libertin / IL FRIÛL VIODÛT DAI SCRITÔRS. Il storic american ae scuvierte
dai abûs su lis frutis inte Vignesie di Casanova //
*** I articui a saran disponibii sul sît in Novembar. Par viodi chei altris contignûts par timp, abonaitsi.


text:
Stravistiment
I vevin corût daûr cence stufâsi, dopo velu fat jevâ di par tiere e çuetâ par mieç Triest. A i sameavin doi gjats ch’a zuin cun t’un surisin, cence premure di copâlu.
Par un moment al veve pensât di veju pierdûts, ma pene ch’al veve voltât par vie Valmaure ju veve sintûts subit tornâ a coriji daûr, vosant di dai pachis e netâ il mont di chei sporcacjons come lui, ch’a no jerin altri che pulçs di scliçâ.
Nol veve capît tant ben ce zîr ch’al veve fat par rivâ fin li, parcè che nol veve ancjemò masse pratiche di chês stradis. Pôc mâl, al veve pensât, nol gambie masse di ce bande ch’a tu vâs, cuant che tu scjampis.
Cussì a si jere cjatât de bandis de Risiere e, tirant flât a grops, a si jere ficjât in ta che androne di ciment, cun chei mûrs altissims ch’a lavin a finîle in t’un puarton sierât. Normâl, a cheste ore di gnot, al veve resonât.
Si ere cogolât viers le çampe, là che il mûr al lassave il puest a l’ingrès dai servizis, ancje chei cu le puarte sierade. A le fin la mierde a finis simpri in t’un gabinet, al veve pensât cun ironie, sintint il centenâ dai anfibios di chei doi delincuents fâsi simpri plui fuart.
Lu vevin cjatât cuasi subite, ancje tal scûr: Fonso no l’ere sigûr dificil di viodi, cul so metro e novante vistût di straçs e pedoi.
I doi a cjacaravin jenfri lôr in t’un lengaç che lui nol capive, ma il cjâf coçonât e i rips ch’a vevin començât a molai ta lis cuestis, ridint e spudantji intor, a cjacaravin miôr da lis peraulis. A un ciert pont, cuant che un dai doi, il plui grues, al veve cjapât le rincorse par dai un pidade in plene muse, Fonso al veve capît vonde di ce ch’a i coventave capî.
– E cussì – i veve dite jevant in pis e grampant la gjambe cun t’une man – vualtris a le vês su cuintri i puarets come me?
Il zovin al jere restât cu le gjambe par aiar, tacant a saltâ sul pît ch’al poiave par tiere, par no pierdi l’ecuilibri. Il so amì intant al rideve e sbeleave, maraveât da la reazion di chel vecjo peteon e di sigûr pensant a tropis pachis ch’a i varessin dât, di lì a pôc.
Ma chel, mostrant un snait fûr da l’ordenari, cun t’une comedonade secje sul zenoli, a i a l’â fat voltâ cuintri nature, come s’al ves pleât masse un compàs, fin a rompilu.
Il zovenot nol veve rivât adore a rindisi cont di ce ch’al sucedeve ch’al veve za començât a vuicâ, sintint la so articolazion sdrumade in che maniere. Dome in chel moment chel altri al veve alçât une man, come par fermâ ce ch’al stave sucedint, ma Fonso al veve za tirât fûr da la so lungje barbe, grise e cragnose, une sorte di piçul curtis, fin e lusint come une stiele d’arint, e cun chel al veve menât un colp fuartissim, cjapant in plen la bocje spalancade dal naziskin.
Il cuarp al jere colât par tiere, tant che une canevace bagnade, intant che chel altri i si butave intor, tirant fûr ancje lui un curtis a scroc e smicjant al cuel di chel vecjut cussì sburît.
Nuie di fâ. Fonso si ere gjavât dal colp cun t’un salt e cence dai il timp di movisi ai veve plantât il curtis tal timpli, fasintji saltâ fûr il voli.
Dome ta chel moment, intant che chel voli al pindulave fûr dal so bûs, come un oribil batecul, il nazi al veve capît cui ch’al jere chel peteon, ch’a ju veve pene copâts.
Dopo vê sdrumât ancje il secont nemì, Fonso, mieç platât tal scûr, si ere cjalât ator e al veve tirât flât. Cence pierdi timp al veve tirât fûr di une sachete un sacut plen di un polvarin ch’al veve l’odôr di jerbe pene taiade, lu veve butât sui doi cadavars, e al veve trabascjât da lis peraulis che aromai a jerin in pôcs a cognossi.
Nancje finît di recitâ che sorte di naine i doi cadavars a vevin tacât a ardi di un fûc vert e viole e in mancul di un minût al puest dai doi naziskin, vistûts di piel e fier, a jerin i cuarps piçui e ingrucjîs di dôs vecjutis. Lis striis dal est a brusavin cussì, a frêt e cence fum, come la tristerie ch’a usavin a partâ ator. Cun chês dôs a li a jerin za cinc, in pôcs mês, ch’al veve fatis fûr.
Al jere restât a cjalâlis ancjemò un moment, pûr savint che jenfri pôcs seconts nol sarès restât che un grumut di cinise.Dopo ve metût a puest il sacut cul polvar di civole si ere inviât lontan di che androne, tornant a çuetâ e a platâ il piçul curtis jenfri la so lungje barbe grispe, stant atent a no scliçâ i pedoi.
Par Fonso, un dai ultins benandants, un stravestimint perfet al jere une vore impuartant.
Comments
-
5 Maggio 2008
Ben tirât e let dut tun flât. Jo ch'o mi speli le côce da plui di vincj agns o sarès plui Fonso che Nazi ancje so lu fâs par un'âltri motîf: Estetic.
-
6 Maggio 2008
Biel, biel e biel. Nuiatri….
-
gelostellato6 Maggio 2008
Ben po, o viot che i fan an preseat 😀


text:
DOMENIE 9/11/2014
A Redipulie Boldrini e à dit: «No stin lamentâsi, o podês viodi ducj che a son dome pôcs extracomunitaris dispatriâts achì in Pakistan... Cemût? Ah sino in Friûl?»
LUNIS 10/11/2014
Gnove sglavinade in Cjargne, dopo l'aument des boletis pe aghe e pal riscjaldament si paiarà une tasse su l'altitudin.
MARTARS 11/11/2014
No si cjate un sucessôr adat a Napolitano. A cressin lis cuotazions di Ratzinger.
JOIBE 12/11/2014
Il sindic Martines al domande une man par no fâ colâ a tocs Palme. Rispueste positive dal ministeri pai bens culturâi: «Une strete di man no si nee a nissun».


text:
Speed Skating Half Marathon – Palmanova (UD)
…intune zornade avonde grise o sin cjatâts a Palme par cori cun i patins a rodelis la 13e Maratonine di Palme, ma o vin vût biel za une grande fortune a podê fâle stant che chest an gli organizadôrs si jerin dismenteâts di nô… cussì ae partence, tor lis 09H50, une trentine di patinadôrs a àn cjapât il vie… a jerin chei dal Comine di Pordenon, chei dal trop Roller Evolution di Udin e chei di Cividât…. a Cividât nol è ancjemò un trop di speed skating, magari cussì no, ma sperin di metîlu adunc biel prest, salacor si podarès clamâlu Speed Skating Cividale Association … jo o buti là la propueste, viodarin se cualchidun la cjape sù… mandi a ducj!!!
Look at… the photos: 13^ Maratonina di Palmanova 2015


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Salms
LIBRI I
Il Signôr judiç dai popui e salvadôr dai umii
10 Lamed
1 Parcè mo, Signôr, stâstu in lontanance,
ti platistu tal moment de conseguence?
2 Il biât al ven tibiât dal trist cun prepotence,
al è cjapât dentri tai trucs ch’al à prontât chel altri.
3 Il trist si ten in bon des vois de sô anime,
al spresee il Signôr chel che no ’nd à mai avonde.
Nun
4 Te sô rogance il trist il Signôr al spresee:
“Nol vignarà a viodi. No ’nd è Diu di sorte!”.
Ve dut ce che lui al pense.
5 I siei trois a sfloregjin di un continui.
I tiei judizis a son masse alts par lui,
ducj i siei nemîs, ur spude in muse.
6 Al dîs dentri di sè: “No cloparai.
O larai indenant cence disgraciis di une ete in chê altre”.
Pe
7 La sô bocje e je plene di bramazions, imbrois e tristeriis,
sot de sô lenghe rude inicuitât e prepotence.
8 Tai siei campaments al tint la vuate
par fâ fûr il nocent di sot vie,
i siei vôi no pierdin un lamp il debul.
Ain
9 Al sta in vuaite tal so côf come il leon te sô tane,
al sta in paisse par dâi la gafe al puar,
tirantlu te sô rêt il puar al brinche.
10 Al plombe abàs, si scrufuie
e a colin i debui te fuarce des sôs sgrifis.
11 Tal so cûr al à dite: “Diu si è dismenteât;
al à platade la muse e nol viodarà mai altri!”.
Qof
12 Jeve sù, alce la tô man Signôr Idiu,
la biade int no sta lassâ dismenteade.
13 Il trist al à remenât Diu,
disint intal so cûr: “Tu no tu bacilis?”.
Res
14 Ma tu tu âs viodude la disperazion e la strussie,
e tu sês pront cu la tô man par apaiâlis.
Si poe intor di te chel che nol pò altri:
parcè che tu sês tu chel ch’al pare il vuarfin.
Sin
15 Creve il braç dal trist e dal om cence cussience,
cjastiiju pe lôr tristerie, che no si le viodi altri.
16 Il Signôr al è re in eterni e par simpri,
i forescj a son sparîts de sô tiere.
Tau
17 Il berli dai puars, Signôr, tu tu lu scoltis,
tu i dâs spirt al so cûr, tu slungjis la tô orele.
18 Se tu ti metis de bande dal sotan e dal vuarfin,
nissun om in chest mont nol fasarà plui pôre.
Notis:
- 10 - Là che il salm al è dutun cun chel di prime, ancje la numerazion dai versets e va dilunc. Partant il v. 1 al sarès il v. 22 e vie indenant.
- 10,4 - Il trist al è convint che Diu no i domandarà cont de sô tristerie. No si trate di dineâ la esistence di Diu (i orientâi nancje no si insumiavin di un ateisim teoretic), ma di dineâ il sol intervent inte storie a difese dai nocents e dai tibiâts.
- 10,11 - Il trist al crôt di vê strade libare pal fat che Diu nol vignarà mai a dâur une man ai siei. E di fat, stant che Diu s’intarde masse dispès, ancje il just al è tentât di pensâle cussì (10,1; 22,2-3).


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
Avôt dal Friûl ai Sants Ermacure e Furtunât
1 di Lui 2015
Domenie ai 19 di Lui, aes 6 sore sere
si cjatarìn a Aquilee inte Basiliche Mari
pal avôt dal Friûl ai Sants Ermacure e Furtunât.
Al presiedarà la concelebrazion bons. Giordano Cracina, prevost di Zui.
La liturgjie e sarà compagnade dal coro "Rosas di mont" de Plêf di Guart.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Timoteo 1
Cjapitul 2
La preiere liturgjiche
2 1 Ti racomandi duncje, prin di dut, che si fasin suplichis, preieris, intercessions e ringraciaments par ducj i oms, 2 pai rês e par ducj chei ch’a son in autoritât, par ch’o podìn vivi une vite cuiete e serene, cun dute la religjon e il rispiet. 3 Di fat cheste e je une robe biele e che i plâs a Diu nestri salvadôr, 4 ch’al vûl che ducj i oms si salvin e a rivin a la cognossince de veretât. 5 Di fat Diu al è un sôl e ancje il mediatôr fra Diu e i oms al è un sôl, l’om Crist Gjesù, 6 che si è dât vie par riscatâ ducj. Cheste testemoneance lui le à dade tai timps stabilîts, 7 e jo o soi stât metût so aralt e apuestul – o stoi disint la veretât e no conti bausiis –, mestri dai paians te fede e te veretât.
Regulis pai oms e pes feminis tes sembleis liturgjichis
8 Par chel o vuei che i oms a prèein pardut, alçant viers il cîl mans mondis, cence rabie e spirt di contradizion.
9 Te stesse maniere o vuei ch’a fasin ancje lis feminis, vistudis cuntune munture decente: a àn di furnîsi cun rivuart e misure, no di strecis e ornaments di aur o di perlis e viestis di lusso, 10 ma di buinis oparis, come che si conven a feminis ch’a disin di jessi plenis di religjon.
11 La femine e à di imparâ tasint, stant sotoponude in dut. 12 No i permet a la femine di insegnâ e nancje di comandâi al om ma o vuei ch’e stedi cidine. 13 Di fat par prin al è stât formât Adam e dome dopo Eve. 14 In plui nol è stât Adam a lassâsi imbroiâ ma e je stade la femine che si è lassade imbroiâ e e je colade tal pecjât. 15 Cun dut a chel si salvarà parturint i fîs, a pat però di tignî dûr te fede, tal amôr e te santitât, cun sintiment.
Notis:
- 2,6 - Crist si è dât vie par sfrancjâ ducj come che lui al fos stât il presit di paiâ par finîle cu la sotanance di satane.
- 2,8 - Stâ in pîts cu lis mans alçadis viers dal cîl al jere il mût di preâ dai ebreus e ancje dai paians. Al è passât ancje te glesie.
- 2,12 - Te mentalitât gjudaiche, no si podeve concepî che une femine e comandàs o ch’e insegnàs tes sembleis. Chest mût di resonâ si capissilu miei tignint presint ce che si dîs in 1 Tm 4,53.


text:
Pasche ebraiche
La peraule Pasche e derive dal ebraic pèsach che al significhe "passà oltri" e e je stade istituide la sere prime che i ebreus a marcjassin da presonie dal Egjit.
A fo osservade il 14° dì dal mês ebraic di "nisan" in coincidence de lune plene.
E jere une celebrazion memoreative, partant a veve di jessi ripetude an par an.
La Pasche a sovignive la liberazion dai ebreus dal Egjit e il "passâ oltri" i lôr primariûls cuant che Idiu al disterminà i primariûls dal Egjit cu la ultime plaie. E consisteve intal sacrifici di un cjastron o di un cjavron che al vignive mangjât la sere dopo il tramont, in pins, come un cuasi pront a partî. Chel che al vanzave al veve di jessi brusât prime de matine.
Cul passâ dal timp a vignirin fatis des zontis ae cerimonie. No si mangjave plui in pins, ma distirâts suntun flanc e al vignì introdusût il vin come bevande.
Ancje Jesus prime di murî al celebrà la Pasche cun i siei apuestui in cheste maniere.


text:
La mîl gurizane, che e ven de floridure che vie pe biele stagjon e inzentilìs cun cetancj colôrs chest cjanton di Italie, da la Mont di Sant Michêl a la di Mont di Sant Valantin (Sabotin), des zonis dal Cuei fin al cors medi dal Lisuns, no à il compagn par chel che al rivuarde la cualitât e lis proprietâts organoletichis. I apicultôrs gurizans, che si son dâts dongje te cooperative "La casa dell'ape" di Lucinîs (Guriza), a àn une lungje tradizion di competence e a àn selezionât vie pal timp cualchi varietât particolâr di mîl; ognidune di chestis e à carateristichis particolârs, benefichis pe salût o pe eficience fisiche. La mîl di Agace, par esempli, che e à un savôr delicât e viludin, e je conseade par cui che al à disturps di stomi. Chê di Cjastinâr, che e à un savôr plui fuart cuntune punte amarotiche, e je indicade par miorâ la circolazion dal sanc e par disflamâ il fiât e la prostate, invezit la mîl di Tei, che e à un profum inconfondibil, e je un calmant otim. Gustôs e tratîf al è il savôr floreâl de mîl di Marinele, che e ven di une plante (il Prunus Mahaleb) che e cres dome sul Cjars. Une vore particolâr e je la mîl di Tale, che e à un colôr zâl vîf, e che, tant che la rose che si dopre par fâle, e à buinis proprietâts lassativis e diuretichis, ma soredut une azion depurative sul fiât. La Mîlflôrs, la racuelte di cheste mîl si fâsile vie pe stagjon estive-autunâl, e à un gust fuart e une vore plasevul e, stant che e je plui ricje di chês altris di proprietâts terapeutichis, e je conseade pes afezions des viis de respirazion.
La casa dell’Ape
Via cicuta 1 ucinico, 34170 Gorizia
0481 535624
0481 809267
lacasadellape@tin.it
Realizzazione del Sito: Servizio attività economiche e sviluppo turistico.
e-mail: turismo@comune.gorizia.it


text:
Nadal 2013
La associazion Culturâl "el tomât" us puarte l'auguri di Bon Nadâl e di Buinis Fiestis!
....e us compagne a cirî olmis tai trois des peraulis lassadis di doi mestris: Marcello Bernardi e pre Toni Beline
PREGHIERA PER UN BAMBINO
Fa' che egli sia diverso da noi.
Fa' che non abbia nè genitori nè figli, nè famiglia
nè maestri nè discepoli
nè casa nè rifugio.
Fa' che non incontri Conquistatori nè Condottieri
e neppure Santi.
Fa' che non conosca Legge nè Ordine
nè Patria nè Religione.
Fà che non abbia ricchezza nè povertà nè successo
e che non provi mai l'amarezza della vittoria
nè il rancore della sconfitta
e nemmeno l'illusione della pace.
Fa' che tutti gli uomini siano per lui
casa e patria e chiesa.
Fa' che il suo ordine sia la fermezza
e la benevolenza la sua legge.
Fa' che l'immaginazione e il coraggio
siano la sua ricchezza e il suo potere.
Fa' che non lasci cadere mai la sua spada
e che la lotta sia per lui vita e morte.
Fa', o Signore che egli non sia come noi
e che possa credere
almeno lui
che tu esisti.
(Marcello Bernardi)
...la vite e domande une regule tal durmî, tal jevâ, tal mangjâ, tal bevi. Dome cu la regule , cu l'autoregolazion, si dismet di jessi fruts viziâts e si devente grancj, libars, responsabii. E dut chest al domande fadie e dolôr. ... No esistin gjenerazions condanadis a dâ simpri e dut e gienerazions condanadis a pratindi simpri e dut.
Ancje i zovins a àn di dâ. Pal lôr ben. ...
A an di cori cu la fantasie, cu l'inteligjence, cu la creativitât, cu la positivitât. .... Prime e dongie de discoteche al esist el paîs, la glesie, la int, i vecjos, la campagne, il mont de solidarietât, Prin di jessi stufs de vite, si à di imparâ a jessi stracs.
A àn dirit di contestâ la nestre gjenerazion "triste e traditorie",materialiste e ciniche, intolerant e falsamentri religjose jessint plui serios, radicâi, coerents, religjôs di nô.
No doprant il presit de nestre svendite di valôrs cuntune vite plui vueide e consumistiche e disperade de nestre. Se no vuelin onorâ il lôr amî sfurtunât cuntune messe, che lu onorin impegnantsi a vivi in plenece. A jessi colonis fuartis dal gnûf templi a la vite e no colonis cjonçadis, testimonis patetics de tragjedie dal nestri faliment.
Pre Antoni Beline (da "Cirint lis olmis di Diu")